**Illyricum** (lat. *Provincia Illyricum*) oli Rooman valtakunnan provinssi, joka käsitti alueen Illyriassa Adrianmeren koillis- ja itärannikolla. Loppuvaiheessaan provinssi oli jaettu kahdeksi provinssiksi, jotka olivat **Illyricum superius** ("Ylä-Illyria") ja **Illyricum inferius** ("Ala-Illyria").

Maantiede
---------

Vanha kartta Rooman Balkanin provinsseista. Illyricumin provinssi käsitti suunnilleen karttaan merkittyjen Pannonian ja Dalmatian provinssien alueet.
Illyricumin provinssi käsitti historiallisten Illyrian ja Pannonian alueet. Siihen kuului alueita nykyisissä Albaniassa, Bosnia-Hertsegovinassa, Kroatiassa, Montenegrossa, Serbiassa ja Sloveniassa. Provinssin länsipuolella sijaitsi Gallia cisalpinan provinssi ja kaakkoispuolella Macedonian provinssi. Provinssin hallinnollinen keskus oli alussa Aquileia ja myöhemmin Salona.

Historia
--------

Illyricumin provinssi korvasi aiemman Illyrian kuningaskunnan, jonka viimeinen kuningas Gentius kukistettiin kolmannen makedonialaissodan jälkeen 160-luvulla eaa. Alueen rannikko toimi merirosvojen tukikohtana, ja siksi roomalaiset pyrkivät rauhoittamaan sen jo varhain. Illyricumin provinssi perustettiin keisari Augustuksen aikana vuonna 27/16 eaa. Se oli alun perin senaatin provinssi. Vuonna 11 eaa. siitä tehtiin toistuvien sotien ja kapinoiden vuoksi keisarin provinssi. Vasta kenraali ja myöhempi keisari Tiberius onnistui kukistamaan täysin illyrialaiset ensimmäisellä vuosisadalla.

Illyricumin provinssi ilmeisesti lakkasi olemasta sellaisenaan Pannonian kapinan eli *Bellum Batonianumin* aikana tai jälkeen noin vuonna 9 tai 10 jaa. Tämän jälkeen alue oli jaettuna kahteen provinssiin, jotka olivat *Illyricum inferius* ja *Illyricum superius*. Myöhemmin Illyricum inferiuksesta muodostettiin Pannonian provinssi ja Illyricum superiuksesta Dalmatian provinssi. Tämän katsotaan yleensä tapahtuneen joskus Flaviusten aikana eli noin 69–96.

Näin tärkeimmät provinsseissa tapahtuneet muutokset alueella olivat:

| Rooman valtakunta | Länsi-Rooma | Nykyinenalue tai valtio |
| --- | --- | --- |
| Tasavallan ja keisarikauden provinssitn. vuoteen 293 saakka | Myöhäisroomalaiset provinssit |
| n. vuosina 293–395 | vuodesta 395 |
| Illyricum 27/16 eaa.–9/10 jaa. (?)(Illyria vallattu 168 eaa. ja Dalmatia 46 eaa.) | Illyricum inferius9/10 jaa. (?) – Flaviusten aika | PannoniaFlaviusten aika – 103/107 | Pannonia superior103/107–293 | Pannonia prima | (Itävalta itäinen) |
| Savia | (Kroatia) |
| Pannonia inferior103/107–293 | Pannonia secunda | (Vojvodina) |
| Valeria | (Unkari läntinen) |
| Illyricum superius 9/10 jaa. (?) – Flaviusten aika | DalmatiaFlaviusten aika – | Dalmatia | (Dalmatia, Bosnia) |
| Praevalitana | (Albania, Montenegro) |
| Selitykset: 1. ↑  Provinssit Diocletianuksen noin vuonna 293 tekemän uudistuksen jälkeen.
2. ↑  Provinssit Theodosius I:n ajan jälkeen vuonna 395, kun imperiumi jaettiin Länsi- ja Itä-Roomaan.
3. ↑  Erotettu Dalmatian ja Moesia superiorin provinsseista.

 |

Lähteet
-------

1. 1 2 3 4  Adkins, Lesley & Adkins, Roy A.: *Handbook to Life in Ancient Rome*, s. 113–114. Updated Edition. Facts on File Library of World History. Infobase Publishing, 2004. ISBN 978-0-8160-5026-0.
2. ↑  Dzino, Danijel: The failure of Greater Illyricum: the Bellum Batonianum *cambridge.org*. Viitattu 1.3.2021.
3. ↑  Ferjancic, Snezana Bozidar: The Ala Pannoniarum in the Army of Illyricum *researchgate.net*. Viitattu 1.3.2021.
4. ↑  Illyricum *Oxford Classical Dictionary*. Viitattu 1.3.2021.

Aiheesta muualla
----------------

* Kuvia tai muita tiedostoja aiheesta **Illyricum** Wikimedia Commonsissa